
REPUBLIKA HRVATSKA                                                 
VARAŽDINSKA ŽUPANIJA
OPĆINA BREZNIČKI HUM
Općinsko vijeće
KLASA: 320-01/23-01/7
URBROJ: 2186-24-01-23-1
Breznički Hum, 20.09.2023. 

Na temelju članka 10. stavka 1. i članka 12. stavka 1. Zakona o poljoprivrednom zemljištu ("Narodne novine", broj 20/18, 115/18, 98/19, 57/22), članka 4. stavka 1. Pravilnika o agrotehničkim mjerama (''Narodne novine'', broj 22/19), članka 8. stavka 2. Zakona o zaštiti od požara (''Narodne novine'', broj 92/10, 114/22), članka 33., 239. i 245. Prekršajnog zakona („Narodne novine“ 107/07, 39/13, 157/13, 110/15, 70/17, 118/18, 144/22) i članka 29. Statuta općine Breznički Hum („Službeni vjesnik Varaždinske županije, broj 45/21), Općinsko vijeće Općine Breznički Hum na svojoj  sjednici održanoj dana  20.09.2023. donijelo je 
 
 
O D L U K U 
o agrotehničkim mjerama, mjerama za uređivanje i održavanje 
poljoprivrednih rudina i mjerama zaštite od požara 
 
 
 
OPĆE ODREDBE 
Članak 1. 
 
Ovom Odlukom propisuju se potrebne agrotehničke mjere u slučajevima u kojima bi propuštanje tih mjera nanijelo štetu, onemogućilo ili smanjilo poljoprivrednu proizvodnju, te mjere za uređivanje i održavanje poljoprivrednih rudina, te mjere zaštite od požara, a sve u svrhu održavanja i zaštite poljoprivrednog zemljišta na području Općine Breznički Hum. 
 
Članak 2. 
 
 Poljoprivrednim zemljištem smatraju se poljoprivredne površine koje su po načinu uporabe u katastru opisane kao: oranice, vrtovi, livade, pašnjaci, voćnjaci, maslinici, vinogradi, ribnjaci, trstici i močvare, kao i drugo zemljište koje se može privesti poljoprivrednoj proizvodnji. 
 	 
 
AGROTEHNIČKE MJERE 
 
Članak 3. 
Agrotehničke mjere predstavljaju skup mehaničkih, fizikalnih, kemijskih i bioloških zahvata u i na poljoprivrednom zemljištu s ciljem povećanja ili održavanja trenutne plodnosti zemljišta te osiguranja odgovarajućeg gospodarenja sadržajem organskog ugljika s ciljem sprječavanja ili smanjenja degradacije tla i zemljišta kako bi se osigurala sigurnost hrane, prilagodba i ublažavanje klimatskih promjena, poboljšala kvaliteta tla, smanjila erozija, povećao kapacitet zadržavanja vode i povećala otpornost na sušu, dok bonitetna vrijednost zemljišta treba primjenom agrotehničkih mjera ostati ista ili bi se primijenjenim mjerama trebala povećat.  
Pod agrotehničkim mjerama smatraju se: 
1.) minimalna razina obrade i održavanja poljoprivrednog zemljišta povoljnim   za uzgoj biljaka, 
2.) sprječavanje zakorovljenosti i obrastanja višegodišnjim raslinjem, 
3.) suzbijanje organizama štetnih za bilje, 
4.) gospodarenje biljnim ostatcima, 
5.) održavanje organske tvari i humusa u tlu, 
6.) održavanje povoljne strukture tla, 
7.) zaštita od erozije, 
8.) održavanje plodnosti tla. 
 
 
 
 
Minimalna razina obrade i održavanja poljoprivrednog zemljišta povoljnim za uzgoj biljaka 
 
Članak 4. 
 
 	Vlasnici i posjednici poljoprivrednog zemljišta dužni su održavati minimalnu razinu obrade i održavanja poljoprivrednog zemljišta, što podrazumijeva provođenje najnužnijih mjera u okviru prikladne tehnologije, a posebno: 
1.) redovito obrađivanje i održavanje poljoprivrednog zemljišta u skladu sa određenom biljnom vrstom i načinom uzgoja, odnosno katastarskom kulturom poljoprivrednog zemljišta, 
2.) održavanje ili poboljšanje plodnosti  tla, 
3.) održivo gospodarenje trajnim pašnjacima i livadama, 
4.) održavanje površina pod trajnim nasadima u dobrom proizvodnom stanju. 
 
 
 Sprečavanje zakorovljenosti i obrastanja višegodišnjim raslinjem 
 
Članak 5. 
 
Vlasnici i posjednici poljoprivrednog zemljišta dužni su primjenjivati odgovarajuće agrotehničke mjere obrade tla i njege usjeva i nasada u cilju sprječavanja zakorovljenosti i obrastanja višegodišnjim korovom poljoprivrednog zemljišta. 
Kod sprječavanja zakorovljenosti i obrastanja višegodišnjim raslinjem i njege usjeva potrebno je dati prednost nekemijskim mjerama zaštite bilja kao što su mehaničke, fizikalne, biotehničke i biološke mjere zaštite, a kod korištenja kemijskih mjera zaštite potrebno je dati prednost herbicidima s povoljnijim ekotoksikološkim svojstvima. 
Radi otklanjanja štetnih utjecaja na za život i zdravlje ljudi vlasnici odnosno posjednici poljoprivrednog zemljišta dužni su takovog zemljišta pravovremeno i kontinuirano uništavati korov ambroziju . Korov ambroziju primarno uništavati čupanjem i košnjom prije cvatnje do kraja mjeseca lipnja. 
 Suzbijanje organizama štetnih za bilje 
 
Članak 6. 
      Vlasnici odnosno posjednici poljoprivrednog zemljišta moraju suzbijati organizme štetne za bilje, a kod suzbijanja obvezni su primjenjivati temeljna načela integrirane zaštite bilja sukladno posebnim propisima koji uređuju održivu uporabu pesticida. 
      Nakon provedenog postupka suzbijanja organizama štetnih za bilje, vlasnici odnosno posjednici su dužni ambalažu od korištenja sredstava za zaštitu bilja zbrinuti sukladno uputama proizvođača koje su priložene uz ta sredstva. 
 
Gospodarenje biljnim ostatcima 
Članak 7. 
 
 Vlasnici odnosno posjednici poljoprivrednog zemljišta moraju ukloniti sa zemljišta sve biljne ostatke koji bi mogli biti uzrokom širenja organizama štetnih za bilje u određenom agrotehničkom roku u skladu sa biljnom kulturom. 
 
 
 
 
 
Članak 8. 
 
Agrotehničke mjere gospodarenja sa biljnim ostatcima obuhvaćaju: 
1.) primjenu odgovarajućih postupaka s biljnim ostatcima nakon žetve na poljoprivrednom zemljištu  na kojem se primjenjuje konvencionalna i reducirana obrada tla 
2.) primjenu odgovarajućih postupaka s biljnim ostatcima na površinama na kojima se primjenjuje  konzervacijska obrada tla 
3.) obvezu uklanjanja suhih biljnih ostataka ili njihovo usitnjavanje s ciljem malčiranja površine tla nakon provedenih agrotehničkih mjera u višegodišnjim nasadima 
4.) obvezu odstranjivanja biljnih ostataka nakon sječe i čišćenja šuma, putova i međa na šumskom zemljištu, koje graniči s poljoprivrednim zemljištem te se ovaj materijal mora zbrinuti/koristiti na ekološki i ekonomski održiv način, kao što je izrada komposta, malčiranje površine, alternativno gorivo i sl. 
Žetveni ostatci ne smiju se spaljivati, a njihovo je spaljivanje dopušteno samo u cilju sprečavanja širenja ili suzbijanja organizama štetnih za bilje uz provođenje mjera zaštite od požara sukladno posebnim propisima i ovoj Odluci. 
Održavanje razine organske tvari i humusa u tlu 
 
Članak 9. 
Organska tvar u tlu održava se provođenjem minimalno trogodišnjeg plodoreda prema pravilima struke ili uzgojem usjeva za zelenu gnojidbu ili dodavanjem poboljšivača tla. 
Trogodišnji plodored podrazumijeva izmjenu u vremenu i prostoru: strne žitarice – okopavine – leguminoze ili industrijsko bilje ili trave ili djeteline ili njihove smjese. 
 Redoslijed usjeva u plodoredu mora biti takav da se održava i poboljšava plodnost tla, povoljna struktura tla, optimalna razina hraniva u tlu. 
  Trave, djeteline, djetelinsko-travne smjese sastavni su dio plodoreda i mogu na istoj površini ostati duže od tri godine. 
 Podusjevi, međuusjevi i ugar smatraju se sastavnim dijelom plodoreda. 
Članak 10. 
 Kod planiranja održavanja razine organske tvari u tlu potrebno je unositi žetvene ostatke u tlu primjenom konvencionalne, reducirane ili konzervacijske obrade tla i uravnoteženo gnojiti tlo organskim gnojem ili uzgojem usjeva za zelenu gnojidbu. 
Održavanje strukture tla 
 
Članak 11. 
 Vlasnici odnosno posjednici poljoprivrednog zemljišta moraju koristiti mehanizaciju primjereno stanju poljoprivrednog zemljišta i njegovim svojstvima. 
 U uvjetima kada je tlo zasićeno vodom, poplavljeno ili prekriveno snijegom ne smije se koristiti poljoprivredna mehanizacija na poljoprivrednom zemljištu, osim prilikom žetve ili berbe usjeva. 
Zaštita od erozije 
 
Članak 12. 
	  	Na nagnutim terenima (>15%) obveza je provoditi pravilnu izmjenu usjeva. 
Međuredni prostori na nagnutim terenima (>15%) pri uzgoju trajnih nasada moraju biti zatravljeni, a redovi postavljeni okomito na nagib terena. 
Na nagibima većim od 25% zabranjena je sjetva jarih okopavinskih usjeva rijetkog sklopa. 
  Na prostorima gdje dominiraju teksturno lakša tla pored konzervacijske obrade u cilju ublažavanja pojave i posljedica erozije vjetrom moraju se podići vjetrozaštitni pojasi. 
Održavanje plodnosti tla 
 
Članak 13. 
Plodnost tla se mora održavati primjenom agrotehničkih mjera, uključujući gnojidbu, gdje je primjenjivo, kojom se povećava ili održava povoljan sadržaj makro i mikrohraniva u tlu, te optimalne fizikalne i mikrobiološke značajke tla. 
MJERE ZA UREĐIVANJE I ODRŽAVANJA POLJOPRIVREDNIH RUDINA 
 
Članak 14. 
 
Vlasnici i posjednici poljoprivrednog zemljišta dužni su primjenjivati mjere za uređivanje i održavanje poljoprivrednih rudina. 
Kao mjere za uređivanje i održavanje poljoprivrednih rudina propisuju se: 
1. održavanje živica i međa, 
2. održavanje poljskih putova, 
3. uređivanje i održavanje kanala, 
4. sprječavanje zasjenjivanja susjednih međa 
5. sadnja i održavanje vjetrobranih pojasa. 
 
Održavanje živica i međa 
 
Članak 15. 
 
Vlasnici i posjednici poljoprivrednog zemljišta koji zasade živicu, dužni su je redoviti održavati i orezivati, na način da spriječe njihovo širenje na susjedno obradivo zemljište i putove, zasjenjivanje susjednih parcela, prerastanje živice na visinu iznad 1m, da spriječe njenu zakorovljenost i da ne ometa promet, vidljivost i preglednost poljskog puta. 
Živice uz poljske putove i međe mogu se zasaditi najmanje 1 m od ruba puta, odnosno međe susjednih zemljišta, u vegetacijskom stanju  ne smiju prelaziti na poljski put i na susjedna zemljišta, te se u svrhu sprečavanja zasjenjivanja susjednih parcela moraju orezivati tako da njihova visina ne prelazi 1 m do susjednih zemljišta, odnosno 1,5 m uz poljski put. 
Vlasnički odnosi glede živica iz prethodnog stavka posebno su propisani Zakonom o vlasništvu i drugim stvarnim pravima. 
Vlasnici i posjednici poljoprivrednog zemljišta dužni su održavati međe tako da budu vidljivo označene, očišćene od korova i višegodišnjeg raslinja, te da ne ometaju provedbu agrotehničkih zahvata. 
Zabranjeno je izoravanje i oštećivanje međa. 
Za ograđivanje parcela na međama, zabranjuje se korištenje bodljikave žice i armaturnih mreža. 
 
Održavanje poljskih putova 
 
Članak 16. 
 
Poljskim putem u smislu ove Odluke smatra se  svaki nerazvrstani put koji se koristi za promet ili prilaz poljoprivrednom zemljištu, a kojim se koristi veći broj korisnika pod jednakim uvjetima.  
Vlasnici i posjednici poljoprivrednog zemljišta dužni su zajednički brinuti se o održavanju poljskih  putova koje koriste. 
Pod održavanjem poljskih putova podrazumijeva se naročito: 
· redovito održavanje i uređivanje poljskih putova, kako ne bi ometali provođenje agrotehničkih  mjera i prolazak vatrogasnih vozila, 
· nasipavanje oštećenih dionica i udarnih rupa odgovarajućim kamenim materijalom, 
· čišćenje i održavanje odvodnih kanala, propusta i sistema odvodnje i otjecanja oborinskih voda, 
· sprečavanje širenja živica i drugog raslinja uz putove, 
· sječa pojedinih stabala ili grana koje otežavaju korištenje puta, 
· održavanje suhozida, saniranje oštećenih dijelova suhozida i prolaza, 
· sprečavanje oštećivanja putova njihovim nepravilnim korištenjem (preopterećenje, neovlašteni građevinski zahvati, nasipavanje otpadnim materijalom i sl.), 
· sprečavanje uzurpacije putova i zemljišta u njihovom zaštitnom pojasu. 
Za održavanje putova u privatnom vlasništvu odgovorni su njihovi vlasnici odnosno posjednici. 
Poljski put utvrđen kao nerazvrstana cesta održava se sukladno općinskoj odluci kojom se 
uređuje održavanje nerazvrstanih cesta. 
 
Članak 17. 
 
Zabranjuju se sve radnje koje mogu dovesti do uništavanja poljskih putova, a naročito: 
· preoravanje poljskih putova (trasa puta, oborinski kanal, javni zeleni pojas), - 	sužavanje poljskih putova, 
· uništavanje javnog zelenog pojasa uz poljske putove, 
· nanošenje zemlje i raslinja na poljske putove prilikom obrađivanja zemljišta, - 	skretanje oborinskih i drugih voda na poljske putove.  
 
Uređivanje i održavanje kanala 
 
Članak 18. 
 
U cilju održavanja kanala u funkciji odvodnje suvišne vode vlasnici odnosno posjednici poljoprivrednog zemljišta kroz koje prolaze prirodni ili umjetni kanali oborinskih voda dužni su održavati i čistiti prirodno stvorene ili izgrađene kanale, tako da se spriječi odronjavanje zemlje, zarastanje korovom, odnosno omogući prirodno otjecanje oborinskih voda. 
Zabranjuje se svako zatrpavanje kanala iz st. 1 ovog članka osim kada se to radi temeljem projektne dokumentacije i valjane dozvole nadležnih tijela koju je ishodio vlasnik poljoprivrednog zemljišta. 
 
Sprječavanje zasjenjivanje susjednih parcela 
 
Članak 19. 
 
Radi sprečavanja zasjenjivanja susjednih parcela na kojima se vrši poljoprivredna proizvodnja, zabranjuje se sadnja visokog raslinja neposredno uz međe.  
U protivnom oštećeni vlasnici i posjednici poljoprivrednog zemljišta mogu poduzimati radnje za nadoknadu štete sukladno Zakonu o vlasništvu i drugim stvarnim pravima. 
Vlasnici odnosno posjednici poljoprivrednog zemljišta ne smiju sadnjom voćaka ili drugih visokorastućih kultura zasjenjivati susjedno zemljište te tako onemogućavati ili umanjivati poljoprivrednu proizvodnju na tim poljoprivrednim zemljištima. 
Pojedinačna stabla, odnosno trajni nasadi sade se ovisno o njihovom habitusu, na dovoljnoj udaljenosti od susjednih zemljišta tako da ih ne zasjene. 
 
Sadnja i održavanje vjetrobranskih pojasa 
 
Članak 20. 
 
Radi uređivanja i održavanja poljoprivrednih rudina, a na područjima na kojima je zbog izloženosti vjetru većeg intenziteta ili duljeg trajanja otežana ili smanjena poljoprivredna proizvodnja, vlasnik je dužan određeni pojas zemljišta zasaditi stablašicama. 
Stablašice koje čine vjetrobrani pojas, vlasnici su dužni redovito održavati i obnavljati. 
 
 
MJERE ZAŠTITE OD POŽARA 
 
Članak 21. 
 
Radi sprječavanja požara na poljoprivrednom zemljištu, vlasnici odnosno posjednici dužni su: 
 
1. održavati, uređivati i čistiti međe, živice, kanale, te poljske i šumske putove, 
2. uklanjati suhe biljne ostatke nakon provedenih agrotehničkih mjera i nakon žetve, berbe i slično,  a najkasnije do 1. lipnja tekuće godine, 
3. uz međe preorati ili očistiti zemljište zatravljeno suhim biljem i biljnim otpadom. 
4. spaljivanje i uništavanje biljnih otpadaka i korova na poljoprivrednomi šumskom zemljištu  vršiti samo  uz poduzimanje  odgovarajućih propisanih preventivnih mjera opreza sukladno Zakonu o zaštiti od požara. 
 
Članak 22. 
Spaljivanje korova, trave i drugog otpadnog materijala biljnog porijekla te loženja vatre na poljoprivrednim površinama (u daljnjem tekstu: spaljivanje korova i loženje vatre na otvorenom prostoru) može se obavljati ako su poznate sljedeće mjere opreznosti :  
· ako se spaljivanje korova i loženje vatre na otvorenom prostoru obavlja na većoj poljoprivrednoj površini, vlasnici odnosno posjednici poljoprivrednog zemljišta dužni su o tome obavijestiti nadležnu vatrogasnu postrojbu koje će osigurati dežurstvo odgovarajućeg broja vatrogasaca s opremom za gašenje požara, a na manjim površinama treba primijeniti potrebne mjere zaštite od požara  
· mjesto spaljivanja korova i loženja vatre na otvorenom prostoru mora biti najmanje 50 metara udaljeno od gospodarskih i stambenih objekata, najmanje 200 m od ruba šumskog zemljišta i dovoljno udaljeno od krošnji stabala i nasada na susjednim parcelama, te na udaljenosti većoj od 100 metara od stogova slame i sijena i drugih objekata u kojima je uskladišteno sijeno, slama i drugi zapaljivi materijal  
· mjesto spaljivanja mora biti tako odabrano da se vatra ne može proširiti preko gorivog materijala na zemlji, kao ni prelijetanje iskri  
· osoba koja obavlja spaljivanje korova i loženje vatre na otvorenom prostoru mora biti punoljetna, stalno prisutna pri spaljivanju s pričuvnom opremom za gašenje požara (lopata, kanta napunjena vodom i sl.)  
· osobe koje su izvršile spaljivanje korova i loženje vatre na otvorenom prostoru dužne su mjesto spaljivanja pregledati i ostatke u potpunosti pogasiti  
· poduzimati ostale mjere opreza sukladno važećim propisima kojima je uređena  materija zaštite od požara. 
 
Članak 23. 
Zabranjeno je spaljivanje korova i loženje vatre na otvorenom prostoru u slijedećim uvjetima:  
· u razdoblju od 1. lipnja do 30. rujna tekuće godine  
· za vrijeme umjereno jakog i jakog vjetra i noću (od 19,00 do 05,00 sati).  
Izuzetno, pravne ili fizičke osobe koje namjeravaju ložiti vatru na otvorenom u periodu zabrane iz stavka 1. ovog članka, dužne su zatražiti odobrenje nadležne vatrogasne postrojbe te organizirati vatrogasno dežurstvo. 
 
NADZOR 
Članak 24. 
 
Nadzor nad provedbom ove Odluke provodi komunalni redar, a u obavljanju nadzora komunalni redar je ovlašten: 
1. izricati opomene fizičkim i pravnim osobama 
2. rješenjem narediti fizičkim i pravnim osobama radnje u svrhu provedbe mjera iz Odluke 
3. može narediti izvršenje obveze iz rješenje putem trećih osoba na trošak obveznika 
4. izdati obvezni prekršajni nalog 
5. naplatiti novčanu kaznu na mjestu počinjenja prekršaja 
 
Protiv rješenja komunalnog redara  može se izjaviti žalba upravnom tijelu Varaždinske županije nadležnom za poslove poljoprivrede u roku od 15 dana od dana primitka rješenja.  
Žalba protiv rješenja komunalnog redara ne odgađa njegovo izvršenje.  
Ako vlasnik odnosno posjednik poljoprivrednog zemljišta ne izvrši rješenjem naređene radnje, izvršenje rješenja provest će se putem treće osobe na odgovornost i teret vlasnika odnosno posjednika poljoprivrednog zemljišta. 
 
Članak 25. 
 
Vlasnici odnosno posjednici poljoprivrednog zemljišta dužni su komunalnom redaru u provedbi njegove ovlasti omogućiti nesmetano obavljanje nadzora, omogućiti pristup do poljoprivrednog zemljišta i dati sve potrebne obavijesti i podatke u svrhu utvrđivanja činjenica, te su dužni odazvati se na službeni poziv komunalnog redara. 
Ako komunalni redar u svome radu naiđe na otpor, može zatražiti pomoć nadležne policijske 
uprave. 
 
Članak 26. 
 
Komunalni redar ima službenu iskaznicu kojom dokazuje službeno svojstvo, identitet i ovlasti, a koju propisuje Općinsko vijeće Općine Breznički Hum. 
 
Članak 27. 
Općina Breznički Hum podnosi Ministarstvu poljoprivrede i Hrvatskoj agenciji za poljoprivredu i hranu godišnje izvješće o primjeni propisanih agrotehničkih mjera i mjera za uređivanje i održavanje poljoprivrednih rudina do 31. ožujka svake tekuće godine za prethodnu godinu. 
 
KAZNENE ODREDBE 
 
 
Članak 28. 
 
Novčanom kaznom u iznosu od 300,00 eura do 1200,00 eura kaznit će se za prekršaj pravna osoba   
koja ne provodi agrotehničke mjere i mjere za uređivanja i održavanje poljoprivrednih rudina propisane ovom odlukom. 
Novčanom kaznom u iznosu od 200,00 eura do 600,00 eura kaznit će se fizička osoba obrtnik i osoba koja obavlja drugu samostalnu djelatnost koja ne provodi agrotehničke mjere i mjere za uređivanja i održavanje poljoprivrednih rudina propisane ovom odlukom. 
Novčanom kaznom u iznosu od 50,00 eura do 250,00 eura kaznit  će se za prekršaj fizička osoba i odgovorna osoba u pravnoj osobi koja ne provodi agrotehničke mjere i mjere za uređivanja i održavanje poljoprivrednih rudina propisane ovom odlukom. 
Članak 29. 
 
Novčanom kaznom za počinjeni prekršaju kaznit će se za prekršaj pravna osoba iznosu od 300,00 eura do 1200,00 eura, fizička osoba obrtnik i osoba koja obavlja drugu samostalnu djelatnost u iznosu od 200,00 eura do 600,00 eura, te fizička osoba i odgovorna osoba u pravnoj u iznosu od 50,00 eura do 250,00 eura, ako: 
1. se na pridržava odredbi članka 21. Odluke, 
2. se na pridržava odredbi članka 22. Odluke, 
3. se ne pridržava zabrane iz članka 23. Odluke, 
4. ako ne postupi sukladno članku 25 stav. 1 Odluke. 
 
Članak 30. 
 
Komunalni redar može naplaćivati novčanu kaznu na mjestu počinjenja prekršaja u visini propisanog minimuma ili polovice točno određenog iznosa novčane kazne propisane ovom odlukom, ako isu plati u roku od 3 dana.
Ako počinitelj prekršaja ne plati novčanu kaznu na mjestu počinjenja prekršaja, izdat će mu se obvezni prekršajni nalog s uputom da novčanu kaznu mora platiti u roku od osam dana od dana uručenja, odnosno dostave, obaveznog prekršajnog naloga. 
 Ukoliko počinitelj prekršaja u roku koji mu je određen za plaćanje izrečene novčane kazne uplati 2/3 iste, smatrat će se da je novčana kazna u cijelosti plaćena. 
 
 
PRIJELAZNE I ZAVRŠNE ODREDBE 
 
Članak 31. 
 
Stupanjem na snagu ove Odluke prestaje vrijediti Odluka o agrotehničkim mjerama te uređivanju i održavanju poljoprivrednih rudina na području Općine Breznički Hum („Službeni vjesnik Varaždinske županije“ br. 41/15) 
 
Članak 32. 
 
 Ova Odluka stupa na snagu osmog dana od dana objave u „Službenom vjesniku Varaždinske županije“. 
 
				


											Predsjednik
											Darko Žugčić
  
image1.wmf

